b'\n_START_ARTICLE_\nHelge Palm\xc3\xa9n\n_START_PARAGRAPH_\nHelge Palm\xc3\xa9n (10. marraskuuta 1889 Loimaa \xe2\x80\x93 19. maaliskuuta 1940) oli suomalainen j\xc3\xa4\xc3\xa4k\xc3\xa4rieverstiluutnantti. H\xc3\xa4nen vanhempansa olivat asemap\xc3\xa4\xc3\xa4llikk\xc3\xb6 Oskar Arthur Palm\xc3\xa9n ja Alva Elisabeth Nordstr\xc3\xb6m. H\xc3\xa4net vihittiin avioliittoon vuonna 1919 Gertrud Maria Finkin kanssa.\n_START_SECTION_\nOpinnot\n_START_PARAGRAPH_\nH\xc3\xa4n kirjoitti ylioppilaaksi Helsingin Suomalaisesta Yhteiskoulusta vuonna 1909 ja liittyi Etel\xc3\xa4suomalaiseen osakuntaan. Opintojaan h\xc3\xa4n jatkoi Teknillisen korkeakoulun koneinsin\xc3\xb6\xc3\xb6riosastolla vuosina ja 1912\xe2\x80\x931914 Saksassa K\xc3\xb6thenin Friedriclis-Polytechnikumissa vuosina 1912\xe2\x80\x931914, jonka paperi-insin\xc3\xb6\xc3\xb6riosastolla h\xc3\xa4n suoritti insin\xc3\xb6\xc3\xb6rikandidaatin tutkinnon vuonna 1913. Palm\xc3\xa9n k\xc3\xa4vi Kapteenikurssin Sotakorkeakoulussa vuonna 1927 ja h\xc3\xa4n teki opintomatkat vuosina 1936 ja 1937 optiikkaa k\xc3\xa4sitteleville luento- ja harjoituskursseille Carl Zeissin optilliseen laitokseen Jenaan.\n_START_SECTION_\nJ\xc3\xa4\xc3\xa4k\xc3\xa4riaika\n_START_PARAGRAPH_\nH\xc3\xa4n liittyi yhten\xc3\xa4 ensimm\xc3\xa4isten vapaaehtoisten joukkoon, joiden p\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4 oli Saksassa sotilaskoulutusta antava Pfadfinder-kurssi, joka j\xc3\xa4rjestettiin Pohjois-Saksassa sijaitsevalla Lockstedter Lagerin harjoitusalueella. Leirille h\xc3\xa4n ilmoittautui 3. maaliskuuta 1915. H\xc3\xa4net sijoitettiin joukon 2. komppaniaan, josta h\xc3\xa4net siirrettiin my\xc3\xb6hemmin muodostettuun J\xc3\xa4\xc3\xa4k\xc3\xa4ripataljoona 27:\xc3\xa4\xc3\xa4n 31. elokuuta 1915 ja h\xc3\xa4net sijoitettiin pataljoonan pioneerikomppaniaan. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella Riianlahdella ja Schmardenissa sek\xc3\xa4 Aa-joella. H\xc3\xa4net komennettiin 29. huhtikuuta 1917 Berliiniin postisensuurin tanskan-, norjan-, suomen- ja ruotsinkielisen postin tarkastajaksi. Teht\xc3\xa4v\xc3\xa4ss\xc3\xa4 h\xc3\xa4n toimi 14. elokuuta 1917 saakka.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nPalm\xc3\xa9n toimi sis\xc3\xa4llissodan j\xc3\xa4lkeen kes\xc3\xa4-hein\xc3\xa4kuussa 1918 valtiorikosoikeuden sotilasj\xc3\xa4senen\xc3\xa4 Kuopiossa, josta h\xc3\xa4net siirrettiin 23. hein\xc3\xa4kuuta 1918 alkaen 5. J\xc3\xa4\xc3\xa4k\xc3\xa4rirykmenttiin, josta muodostettiin my\xc3\xb6hemmin ensin Kuopion jalkav\xc3\xa4kirykmentti 4 ja my\xc3\xb6hemmin Tampereen rykmentti. H\xc3\xa4n toimi rykmentiss\xc3\xa4 aluksi rykmentin 7:nnen ja my\xc3\xb6hemmin 5. komppanian p\xc3\xa4\xc3\xa4llikk\xc3\xb6n\xc3\xa4. Seuraavaksi h\xc3\xa4net siirrettiin 24. joulukuuta 1920 alkaen rykmentin talousp\xc3\xa4\xc3\xa4llik\xc3\xb6ksi ja 21. syyskuuta 1921 alkaen rahastonhoitajaksi. Armeijasta Palm\xc3\xa9n erosi 7. maaliskuuta 1923 ja ty\xc3\xb6skenteli sen j\xc3\xa4lkeen liikealalla Lahdessa ja kuului samalla Lahden suojeluskuntaan, jossa hoiti komppanianp\xc3\xa4\xc3\xa4llik\xc3\xb6n teht\xc3\xa4vi\xc3\xa4. H\xc3\xa4n astui takaisin armeijan palvelukseen 30. tammikuuta 1924 ja h\xc3\xa4net sijoitettiin Rautatiepataljoonaan, josta h\xc3\xa4net komennettiin heti ja siirrettiin 1. huhtikuuta 1924 alkaen Puolustusministeri\xc3\xb6\xc3\xb6n, jossa sai teht\xc3\xa4v\xc3\xa4kseen j\xc3\xa4rjest\xc3\xa4\xc3\xa4 perustettavaksi m\xc3\xa4\xc3\xa4r\xc3\xa4tyn teknillisen tarkastustoimiston ja h\xc3\xa4net valittiin perustamisen j\xc3\xa4lkeen toimiston p\xc3\xa4\xc3\xa4llik\xc3\xb6ksi.\n_START_SECTION_\nTalvisota\n_START_PARAGRAPH_\nPalm\xc3\xa9n osallistui talvisotaan edelleen Puolustusministeri\xc3\xb6n tarkastustoimiston p\xc3\xa4\xc3\xa4llikk\xc3\xb6n\xc3\xa4. H\xc3\xa4net haudattiin Helsingin Hietaniemen hautausmaalle.'